b"\n_START_ARTICLE_\nCobalt\n_START_SECTION_\nRol biol\xc3\xb2gic\n_START_PARAGRAPH_\nEl cobalt en petites quantitats \xc3\xa9s essencial per a nombrosos organismes, inclosos els humans. La pres\xc3\xa8ncia de quantitats entre 0,13 i 0,30 ppm en el s\xc3\xb2l millora ostensiblement la salut dels animals de pasturatge. El cobalt \xc3\xa9s un component central de la vitamina B12 (cianocobalamina).\n_START_SECTION_\nHist\xc3\xb2ria\n_START_PARAGRAPH_\nL'element va ser descobert per George Brandt. La data del descobriment varia en les diverses fonts entre 1730 i 1737. Brandt va ser capa\xc3\xa7 de demostrar que el cobalt era el responsable del color blau del vidre que pr\xc3\xa8viament s'atribu\xc3\xafa al bismut._NEWLINE_El seu nom prov\xc3\xa9 de l'alemany kobalt o kobold, esperit maligne, anomenat aix\xc3\xad pels miners per la seua toxicitat i els problemes que ocasionava, ja que igual que el n\xc3\xadquel contaminava i degradava els elements que es desitjava extraure._NEWLINE_Durant el segle XIX, entre el 70 i 80% de la producci\xc3\xb3 mundial de cobalt s'obtenia en la f\xc3\xa0brica noruega Blaafarvev\xc3\xa6rket de l'industrial prussi\xc3\xa0 Benjamin Wegner._NEWLINE_El 1938 John Livingood i Glenn Seaborg van descobrir el cobalt-60. La primera m\xc3\xa0quina de radioter\xc3\xa0pia, bomba de cobalt, constru\xc3\xafda al Canad\xc3\xa0 per un equip liderat per Ivan Smith i Roy Errington es va utilitzar en un pacient el 27 d'octubre de 1951; l'equip es troba actualment exposat en el Saskatoon C\xc3\xa0ncer Centre, a la ciutat de Saskatoon (Saskatchewan).\n_START_SECTION_\nAbund\xc3\xa0ncia i obtenci\xc3\xb3\n_START_PARAGRAPH_\nEl metall no es troba en estat natiu, sin\xc3\xb3 en diversos minerals, ra\xc3\xb3 per la qual s'extrau usualment junt amb altres productes, especialment com a subproducte del n\xc3\xadquel i el coure. Les principals menes de cobalt s\xc3\xb3n la cobaltita, eritrita, cobaltocalcita i skutterudita. _NEWLINE_Els majors productors de cobalt s\xc3\xb3n la Rep\xc3\xbablica Democr\xc3\xa0tica del Congo, Xina, Z\xc3\xa0mbia, R\xc3\xbassia i Austr\xc3\xa0lia.\n_START_SECTION_\nCompostos\n_START_PARAGRAPH_\nA causa dels diversos estats d'oxidaci\xc3\xb3 que presenta, hi ha un abundant nombre de compostos de cobalt. Els \xc3\xb2xids CoO (temperatura de N\xc3\xa9el 291 K) i Co\xe2\x82\x83O\xe2\x82\x84 (temperatura de N\xc3\xa9el 40 K) s\xc3\xb3n ambd\xc3\xb3s antiferromagn\xc3\xa8tics a baixa temperatura.\n_START_SECTION_\nIs\xc3\xb2tops\n_START_PARAGRAPH_\nEl cobalt natural nom\xc3\xa9s t\xc3\xa9 un is\xc3\xb2top estable, el Co-59. S'han caracteritzat 22 radiois\xc3\xb2tops sent els m\xc3\xa9s estables el Co-60, el Co-57 i el Co-56 amb per\xc3\xadodes de semidesintegraci\xc3\xb3 de 5,2714 anys, 271,79 dies i 70,86 dies respectivament. En els altres is\xc3\xb2tops radioactius s\xc3\xb3n inferiors a 18 hores i la majoria menors d'1 segon. El cobalt presenta a m\xc3\xa9s quatre metaestats, tots ells amb per\xc3\xadodes de semidesintegraci\xc3\xb3 menors de 15 minuts._NEWLINE_La massa at\xc3\xb2mica dels is\xc3\xb2tops del cobalt oscil\xc2\xb7la entre 50 uma (Co-50) i 73 uma (Co-73). Els is\xc3\xb2tops m\xc3\xa9s lleugers que l'estable (Co-59) es desintegren principalment per captura electr\xc3\xb2nica originant is\xc3\xb2tops de ferro, mentre que els m\xc3\xa9s pesats que l'is\xc3\xb2top estable es desintegren per emissi\xc3\xb3 beta donant lloc a is\xc3\xb2tops de n\xc3\xadquel._NEWLINE_El cobalt-60 s'usa en radioter\xc3\xa0pia en substituci\xc3\xb3 del radi pel seu menor preu. Produeix dos rajos gamma amb energies d'1,17 MeV i 1,33 MeV i al ser la font emprada d'uns dos cent\xc3\xadmetres de radi provoca l'aparici\xc3\xb3 de zones de penombra dispersant la radiaci\xc3\xb3 entorn de la direcci\xc3\xb3 de radiaci\xc3\xb3. El metall tendeix a produir una pols molt fina que dificulta la protecci\xc3\xb3 enfront de la radiaci\xc3\xb3. La font de Co-60 t\xc3\xa9 una vida \xc3\xbatil d'aproximadament 5 anys, per\xc3\xb2 superat aquest temps continua sent molt radioactiu, per la qual cosa aquestes fonts han perdut, en certa manera, la seva popularitat a occident.\n_START_SECTION_\nPrecaucions\n_START_PARAGRAPH_\nEl cobalt met\xc3\xa0l\xc2\xb7lic en pols finament dividit \xc3\xa9s inflamable. Els compostos de cobalt en general han de manipular-se amb precauci\xc3\xb3 per la lleugera toxicitat del metall. El Co-60 \xc3\xa9s radioactiu i l'exposici\xc3\xb3 a la seva radiaci\xc3\xb3 pot provocar c\xc3\xa0ncer. La ingesti\xc3\xb3 de Co-60 comporta l'acumulaci\xc3\xb3 d'alguna quantitat en els teixits, quantitat que s'elimina molt lentament. En una eventual confrontaci\xc3\xb3 nuclear, l'emissi\xc3\xb3 de neutrons convertiria el ferro en Co-60 multiplicant els efectes de la radiaci\xc3\xb3 despr\xc3\xa9s de l'explosi\xc3\xb3 i prolongant en el temps els efectes de la contaminaci\xc3\xb3 radioactiva; amb aquest prop\xc3\xb2sit es dissenyen algunes armes nuclears denominades bombes brutes (de l'angl\xc3\xa8s dirty bomb). En abs\xc3\xa8ncia de guerra nuclear, el risc prov\xc3\xa9 de la inadequada manipulaci\xc3\xb3 o manteniment de les unitats de radioter\xc3\xa0pia."